《秋怀》
唐代·王翰

悬门扶桑弧，丈夫四方绩。奈何中险艰，零落苦相失。

凉风天际来，庭草凄以碧。嗷嗷双飞鸿，宵征度寥阒。

物性既如此，予兹念何适。寒声在衣巾，心烦百忧集。

美人隔天涯，佳期阻良夕。鼎湖讵可招，巫咸已难即。

孤愤不自聊，长歌振岩石。

作者简介：王翰（公元687年~726年），字子羽，并州晋阳（今山西太原市）人，唐代边塞诗人。与王昌龄同时期，王翰这样一个有才气的诗人，其集不传。其诗载于《全唐诗》的，仅有14首。登进士第，举直言极谏，调昌乐尉。复举超拔群类，召为秘书正字。擢通事舍人、驾部员外。出为汝州长史，改仙州别驾。